b'\n_START_ARTICLE_\nO. A. F. L\xc3\xb6nnbohm\n_START_PARAGRAPH_\nOskar Andreas Ferdinand (Antti) L\xc3\xb6nnbohm (kirjailijanimi O. A. F. Mustonen; 24. kes\xc3\xa4kuuta 1856 Liperi \xe2\x80\x93 17. joulukuuta 1927 Kuopio) oli suomalainen kansakoulujen tarkastaja ja kansanperinteen ker\xc3\xa4\xc3\xa4j\xc3\xa4. H\xc3\xa4n k\xc3\xa4ytti my\xc3\xb6s nimimerkkej\xc3\xa4 -HM ja -hm. _NEWLINE_L\xc3\xb6nnbohmin vanhemmat olivat komissiomaanmittari Andreas L\xc3\xb6nnbohm (entinen Antti Mustonen, 1824\xe2\x80\x931890) ja Anna Emilia Kyrenius (1834\xe2\x80\x931895) ja h\xc3\xa4nen nuorempia velji\xc3\xa4\xc3\xa4n olivat kirjailijat Kasimir Leino ja Eino Leino. L\xc3\xb6nnbohm p\xc3\xa4\xc3\xa4si ylioppilaaksi Oulun lyseosta 1876 ja opiskeli sitten Helsingin yliopistossa suorittaen 1882 opettajakandidaatin tutkinnon. L\xc3\xb6nnbohm teki ker\xc3\xa4ymatkoja Lappiin, Viroon ja Siperiaan. H\xc3\xa4n ker\xc3\xa4si matkallaan Viroon 1877 huomattavan m\xc3\xa4\xc3\xa4r\xc3\xa4n virolaisia kansanrunoja._NEWLINE_Vuonna 1902 L\xc3\xb6nnbohm teki keruumatkan Siperiaan Obin, Jenisein ja Baikalin alueille tuoden mukanaan kasvi-, el\xc3\xa4in- ja kivin\xc3\xa4ytteit\xc3\xa4 Kuopion kasvimuseota varten. H\xc3\xa4nen puolisonsa vuodesta 1895 l\xc3\xa4htien oli runoilija Olga L\xc3\xb6nnbohm. T\xc3\xa4m\xc3\xa4n kuoltua 1904 L\xc3\xb6nnbohm meni 1906 naimisiin Anna Matilda Lempisen kanssa._NEWLINE_L\xc3\xb6nnbohm oli H\xc3\xa4meenlinnassa tytt\xc3\xb6koulun opettajana, H\xc3\xa4meen Sanomien p\xc3\xa4\xc3\xa4toimittajana 1885\xe2\x80\x931890 ja sen j\xc3\xa4lkeen Kuopion kaupungin kansakoulujen tarkastajana 1895\xe2\x80\x931927. H\xc3\xa4n oli mukana perustamassa Kuopion luonnontieteellist\xc3\xa4 museota ja toimi kasvimuseon hoitajana.'